Turul Franței începe peste 100 de zile, din Italia: "Lucrăm de 10 ani la acest vis"
Ediția din acest an a Turului Franței începe pe 29 iunie, în orașul italian Florența, italienii pregătindu-se de un deceniu pentru eveniment.
Pentru prima dată în istorie, Turul Franței începe din Italia
Primarul oraşului Florenţa, Dario Nardella, a recunoscut că este un vis devenit realitate. Este pentru prima daată în istorie când debutul "Marii Bucle" are loc în Italia.
"Pentru noi, este un vis care se realizează şi au trecut zece ani de când lucrăm la acest vis. Suntem pregătiţi să gestionăm această organizare cu 5.000 de persoane angrenate local", a declarat edilul.
"Vrem să instalăm cartierul general al liniei de start în Piazza Santa Croce, în faţa uneia dintre cele mai frumoase catedrale din lume.
Iar marele start va fi dat în Piazza della Signoria, unde îi vom avea pe Donatello, Michelangelo. Sper că va fi un lucru de neuitat în istoria Turului Franţei", a adăugat el.
Șapte italieni au câștigat, de-a lungul timpului, Turul Franței
Au fost necesare 111 ediţii pentru ca Italia să găzduiască startul "Marii Bucle", o recunoaştere pentru o naţiune fanion a ciclismului, vecină cu Franţa.
De-a lungul timpului, șapte italieni au câștigat această competiție: Ottavio Bottecchia (1924, 1925), Gino Bartali (1938, 1948), Fausto Coppi (1949, 1952), Gastone Nencini (1960), Felice Gimondi (1965), Marco Pantani (1998) și Vincenzo Nibali (2014).
Cu această ocazie, Florenţa, leagănul Renaşterii, s-a decorat în galben pentru a sărbători evenimentul cu parade, cântece interpretate de copii şi discursuri festive ale aleşilor locali la Palazzo Vecchio.
"Este unul din cele mai frumoase oraşe din lume, un muzeu sub cerul liber", a declarat, la rândul său, Christian Prudhomme, directorul Turului Franţei.
Italia va găzdui trei etape, prima între Florenţa şi Rimini, a doua între Cesenatico şi Bologna, iar a treia între Piacenza şi Torino.
Turul Franţei din acest an se va încheia cu un contratimp pe 21 iulie la Nisa, după 3.492 km şi 21 etape.